Sosiaalityöntekijä arvioi lapsen huostaanoton tarvetta arvioidessaan lapsen lastensuojelun palveluiden tarvetta. On tärkeää, että lapsi ja hänen perheensä ovat osallisena työskentelyssä ja tietoisia eri vaihtoehdoista ja huolista lapsen kasvuun ja kehitykseen liittyen. Ensisijaisesti lapsen kasvua ja kehitystä pyritään turvaamaan tukemalla perhettä avohuollon tukitoimien avulla.
Sosiaaliviranomaiset voivat myös pyytää lausuntoja lapsen kasvun ja kehityksen asiantuntijoilta, kuten päivähoidosta, koulusta, perheneuvolasta tai terveydenhuollosta. Sosiaalityöntekijällä on oikeus saada asiantuntija-apua muilta viranomaisilta ja asiantuntijoilta. Sosiaalityöntekijän on arvioitava, että juuri huostaanotto parhaiten turvaa lapsen kehityksen, ja kaikki mahdollinen muu on tehty lapsen ja vanhempien tukemiseksi. Arvioinnin on oltava lapsilähtöistä ja tapahduttava lapsen näkökulmasta. Laadultaan hyvässä huostaanotossa lapsen ja vanhempien toivomukset, mielipiteet ja kulttuuritausta on otettu huomioon.